KLASA: 034-05/24-01/167

URBROJ: 711-02-02/06-2025-2

Zagreb, 9. siječnja 2025.

**TONI JURANIĆ**

Općinski načelnik Općine Baška

**Predmet: mišljenje na zahtjev obveznika Tonija Juranića,**

- daje se

Povjerenstvo za odlučivanje o sukobu interesa (dalje: Povjerenstvo) dana 04. prosinca 2024. godine zaprimilo je zahtjev za davanjem mišljenja koji je podnio obveznik Toni Juranić, općinski načelnik Općine Baška.

U zahtjevu obveznik navodi da Općina Baška sufinancira umirovljenicima dopunsko zdravstveno osiguranje temeljem Odluke o socijalnoj skrbi koju je donijelo Općinsko vijeće te da rješenje po navedenom zahtjevu donosi pročelnica Jedinstvenog upravnog odjela. Nadalje ističe da temeljem Odluke Općinskog vijeća o isplati jednokratne novčane pomoći- „Božićnice“ umirovljenicima, sve osobe starije od 65 godina i umirovljenici, imaju pravo na jednokratnu novčanu pomoć-božićnicu u ovoj godini ukoliko podnesu zahtjev temeljem Javnog poziva. Također, navedeno je da Odsjek načelnika Jedinstvenog upravnog odjela provjerava zaprimljene zahtjeve na način da utvrđuje udovoljavaju li podnositelji zahtjeva uvjetima Odluke Općinskog vijeća i daje nalog Odsjeku za proračun, financije i računovodstvo Jedinstvenog upravnog odjela za isplatu istih. Naveo je da je njegova majka, podnijela zahtjev Općini Baška za sufinanciranjem dopunskog zdravstvenog osiguranja i isplatu jednokratne novčane pomoći-božićnice temeljem odluka koje je donijelo Općinsko vijeće. Zaključno je postavio upit da mu se daju upute s načinom postupanja u cilju izbjegavanja sukoba interesa.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ 143/21. i 36/24. u daljnjem tekstu: ZSSI) u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, na 67. sjednici održanoj 19. prosinca 2024. godine, obvezniku daje mišljenje, kako slijedi.

Člankom 2. stavkom 1. ZSSI-a propisano je da u obnašanju javne dužnosti obveznici svoj privatni interes ne smiju stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesima, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) i kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 9. stavkom 1. ZSSI-a propisano je da je ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti, tako da zaštiti javni interes. Stavkom 2. propisano je da će se, ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Dakle, u konkretnoj je situaciji majka obveznika Tonija Juranića, općinskog načelnika Općine Baška, podnijela zahtjev za sufinanciranjem dopunskog zdravstvenog osiguranja u Općini Baška i isplatu jednokratne novčane pomoći – božićnice. Povjerenstvo je uvidom u Javni poziv objavljen na službenoj web stranici Općine Baška utvrdilo da pravo na isplatu jednokratne novčane pomoći-božićnice imaju svi korisnici mirovine kao i sve osobe starije od 65 godina koje imaju prebivalište na području Općine Baška. Također, iz samog zahtjeva za mišljenjem proizlazi da o podnesenim zahtjevima za sufinanciranje dopunskog zdravstvenog osiguranja ne odlučuje obveznik kao općinski načelnik, već pročelnica Jedinstvenog upravnog odjela rješenjem.

Slijedom navedenog, Povjerenstvo ističe da majka obveznika koji obnaša dužnost općinskog načelnika, ima pravo primiti isplatu jednokratne novčane pomoći-božićnice te ima pravo na sufinanciranje dopunskog zdravstvenog osiguranja kao i svi ostali građani te ne smije biti isključena od ostvarivanja navedenih prava samo zato što njezin sin obnaša dužnost općinskog načelnika Općine Baška. Međutim, obveznik je, a s obzirom da se u konkretnom slučaju radi o s njim povezanoj osobi u smislu citiranog članka 5. stavka 1. točke 3. ZSSI-a, sukladno navedenoj odredbi članka 9. ZSSI-a, dužan obavijestiti članove Općinskog vijeća Općine Baška kao i javnost putem službene internetske stranice Općine Baška, da je njegova majka podnijela zahtjev za sufinanciranjem dopunskog zdravstvenog osiguranja i isplatu jednokratne novčane pomoći-božićnice od Općine Baška. Zaključno, Povjerenstvo ističe kako obveza izuzimanja od donošenja odluka koja je propisana člankom 9. ZSSI-a u smislu prenošenja ovlasti na drugu osobu (primjerice pročelnika) u konkretnom slučaju ne obvezuje obveznika, budući iz samog zahtjeva za mišljenjem nesporno proizlazi da općinski načelnik ne odlučuje ni o zahtjevu za isplatu jednokratne novčane pomoći-božićnice ni o zahtjevima za sufinanciranje dopunskog zdravstvenog osiguranja. Naime, utvrđeno je da rješenje po zahtjevu za dopunsko zdravstveno osiguranje donosi pročelnica Jedinstvenog upravnog odjela, dok u odnosu na zahtjeve za isplatu jednokratne novčane pomoći-božićnice, Odsjek Jedinstvenog upravnog odjela provjerava zaprimljene zahtjeve i daje nalog Odsjeku za proračun, financije i računovodstvo Jedinstvenog upravnog odjela za isplatu istih.

Stoga je Povjerenstvo dalo mišljenje kako je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Toni Juranić, elektroničkom dostavom
2. Objava na internetskoj stranici Povjerenstva
3. Pismohrana